***Прочетете народната песен и отговорете на въпросите, които се намират след текста.***

**Троица братя града градяха**  
  
Троица братя града градяха,  
деня го градят по ясно слънце,  
нощя се сипе по месечина.  
Троица братя каил сториха:  
- Чието любе най-рано дойде,  
та им донесе ранна прогимка,  
да го вградиме в бялаго града.  
Всяко си любе любе му каза,  
Струнино любе любе не каза,  
ами му каза много работи:  
- Ой Струно, Струно, млада невясто,  
утре ми, любе, рано подрани,  
та си обаняй малкото дете,  
та че повий и нахрани го,  
и нахрани го и преспи си го,  
че ми изпечи ранни хлебове,  
и опери си бялаго пране,  
та че ми сготви ранна прогимка  
и донеси ми на бяла града.  
Струна невяста рано подрани,  
та си направи много работи,  
дето насади нейната любя,  
та че си сготви ранна прогимка,  
и сготвила си я, и отнела я.  
Ага я видя нехйното любе,  
нейното любе, ником уникна,  
ником уникна, солзи зарони.  
Че си го видя Струна невяста,  
та си на любе тихо говори:  
- Оти ми, любе, ником уникна,  
ником уникна, солзи оброни?  
- Ой Струно, Струно, млада невясто.  
изпуснал съм си сребърен пръстен,  
сребърен пръстен с червен камен,  
изпуснах си го в бялаго града.  
- Ой любе, любе, Струнино любе,  
рипна ще Струна, извади го ще.  
Рипнала Струна в бялаго града,  
да си извади сребърен пръстен -  
Струнини стрици, сощи девере,  
камян по камян, дорво по дорво,  
та си вградиха Струна невяста.  
Струна невяста викна, заплака:  
- Ой стрици, стрици, сощи девере,  
изградете ми от дясна страна,  
от дясна страна, бялаго града,  
та да си храням малкото дете,  
малкото дете с прясното мляко!

**Речник:**

*каил- сговор. уговорка, разбирателство*

*прогимка- закуска преди обяд*

*ником уникна- погледна надолу*

*стрици- девери*

**Въпроси:**

* Какъв тип строеж се изгражда? Какво се строи и от каква значимост е за общността?
* Кои са главните герои и какви качества притежават те ?
* Как е направен изборът на жертвата?
* Как е разработен мотивът за вграждането?
* Какво настроение създава у Вас тази песен?